Tiltale for overtrædelse af straffelovens § 119, stk. 1, ved på et opholdssted, med vold og trussel om vold, at have overfaldet en ansat
Ret: Retten i Herning (1. instans)
Faggruppe: Straffesag — Almindelig domsmandssag
Sagsemner: Liv og legeme;
Ungdomskriminalitetsnævn;

/

17-årig kvinde fundet skyldig i overfald mod ansat på
bosted.

17-årig kvinde idømt 4 måneders fængsel for at have overfaldet en ansat på det
opholdssted i Herning, hvor den 17-årige kvinde boede.  

Sagsnummer: SS 99-2584/2021.   

Den 17-årige kvinde var tiltalt for i februar 2021 på det opholdssted hun boede at have
overfaldet en ansat på stedet, idet tiltalte til den ansatte sagde: ”Du aner ikke, hvor mange
voldsdomme jeg har. Jeg har kastet ting efter folk, taget kvælertag, overfaldet personale og
andre beboere. Du skal bare gøre som jeg siger” eller lignende, hvorefter tiltalte kastede en
sodavand og en kuglepen efter den ansatte og slog ud efter ham, ligesom hun kradsede den
ansatte med en finger.   

Den 17-årige kvinde erkendte sig skyldig i at have kastet en kuglepen og en sodavand, men
påstod i øvrigt frifindelse. Retten fandt det imidlertid på baggrund af vidneforklaringerne
bevist, at tiltalte havde udtalt sig, som angivet i anklageskriftet. Retten fandt, at udtalel-serne
var en trussel. Retten fandt det derudover bevist, at tiltalte havde kastet en sodavand og en
kuglepen efter den ansatte og kradset den ansatte med en finger. Retten fandt det imidlertid
ikke bevist, at tiltalte havde slået ud efter den ansatte og blev dermed frifundet for denne del
af tiltalen.   

Straffen blev fastsat til 4 måneders ubetinget fængsel og et pålæg om at efterkomme en
eventuel afgørelse fra Ungdomskriminalitetsnævnet. Retten lagde ved strafudmålingen vægt
på forholdets karakter, herunder at der var tale om vold og trusler mod en ansat, og at tiltalte
tre gange tidligere var dømt betingede domme for helt ligeartet kriminalitet.   

Dommen er afsagt den 7. juni 2021.